உயர் துல்லிய பல்லூடக இடைமுகம்

எச்டிஎம்ஐ (HDMI, உயர்-துல்லிய பல்லூடக இடைமுகம்) சுருக்கப்படாத ஒளிதத் தரவுகளையும் சுருக்கபடாத அல்லது சுருக்கப்பட்ட ஒலித் தரவுகளையும் எடுத்துச் செல்வதற்கான தனியுரிமையுடைய இடைமுகம் ஆகும். இத்தரச்சான்றுகளை ஏற்கும் காட்சிக் கட்டுப்பாடு,  கணினித் திரை, ஒளித வீழ்ப்பி, எண்ணிமத் தொலைக்காட்சி, மற்றும் எண்ணிம ஒலிக் கருவிகளிடமிருந்து இந்த தரவுகளை எடுத்துச் செல்லும். ஒளித சீர்தரங்களுக்கான எண்ணிம மாற்றீடே எச்டிஎம்ஐ ஆகும்.

எச்டிஎம்ஐயில் சிஈஏ-861 சீர்தரங்கள் செயற்படுத்தப்பட்டுள்ளன. இந்த சீர்தரங்கள் ஒளித வடிவங்களையும் அலைவடிவங்களையும் சுருக்கிய அல்லது சுருக்காத தரவுகளின் செலுத்துகையையும் எல்சிபிஎம் ஒலி, துணைத் தரவுகள், விரிவான காட்சியமைப்பு அடையாளத் தரவுகளையும் வரையறுக்கின்றன. சிஈஏ-861 மின்சமிக்ஞைகளை எடுத்துச் செல்லும் எச்டிஎம்ஐயும் இதே சமிக்ஞைகளை எடுத்துச் செல்லும் எண்ணிம ஒளித்தோற்ற இடைமுகத்துடன் மின்னியல்படியான ஏற்புடையது. எவ்வித சமிக்ஞை மாற்றமும் தேவையில்லை. மேலும் இந்த தரவு மாற்றத்தின்போது, அதாவது டிவிஐ-எச்டிஎம்ஐ இணைப்பின்போது, எவ்வித ஒளிதத் தர இழப்பும் ஏற்படுவதில்லை. பயனாளர்  இலத்திரனியல் கட்டுப்பாடு (சிஈசி)]] திறனுள்ளதால் எச்டிஎம்ஐ கருவிகளால், தேவைப்படும்போது  ஒன்றையொன்று  கட்டுப்படுத்த முடிகின்றது.  பயனாளர் ஒரே கைத் தொலைக் கட்டுப்படுத்தியைக் கொண்டு பல கருவிகளை இயக்க முடியும்.

துவக்க அறிமுகத்திற்கு பிறகு எச்டிஎம்ஐயின் பல பதிப்புகள் உருவாக்கப்பட்டு பயன்பாட்டிற்கு விடப்பட்டுள்ளன. இவை அனைத்துமே ஒரு கம்பிவடத்தையும் இணைப்பியையும் பயன்படுத்தி உள்ளன. மேம்பட்ட ஒளித, ஒலித் தரங்கள், திறன், துல்லியம், பெறுவதுடன்  புதிய பதிப்புகள், முப்பரிமாணத் தொலைக்காட்சி, ஈதர்நெட் தரவிணைப்பு, பயனாளர் இலத்திரனியல் கட்டுப்பாட்டு விரிவாக்கங்கள் போன்ற முன்னேறிய  சிறப்புக் கூறுகளுக்கு விருப்பத் தேர்வுகளை வழங்குகின்றன.

எச்டிஎம்ஐ கருவிகளின் வணிகமுறையிலானத் தயாரிப்பு 2003ஆம் ஆண்டின் பிற்பகுதியில் தொடங்கியது.  ஐரோப்பாவில் 2005ஆம் ஆண்டு ஐரோப்பிய சீர்தர அமைப்புக்கள் உயர்-துல்லியத்திற்கு தயார் என அடையாளப்படுத்த, முன்மொழிந்த வரையறைகளில் எச்டிஎம்ஐயும் இடம் பெற்றிருந்தது. நுகர்வோர் உயர் வரையறு தொலைக்காட்சிகளில்  2004இலிருந்தும்  நிகழ்படக்கருவிகள், இருமப் படமிகளில்  2006இலிலிருந்தும் பயன்படுத்தப்படுகின்றன.  சனவரி 6, 2015 நிலவரப்படி (முதல் எச்டிஎம்ஐ வரையறை வெளியானதற்கு பன்னிரண்டு ஆண்டுகள் கழித்து),  4 பில்லியனுக்கும் கூடுதலான எச்டிஎம்ஐ கருவிகள் விற்கப்பட்டுள்ளன.

வரையறுப்புகள்
எச்டிஎம்ஐக்கான பின்பற்ற வேண்டிய நெறிமுறைகள், சமிக்ஞைகள், மின்னியல் இடைமுகங்கள்,  பொறிமுறைத் தேவைகள் அனைத்திற்கும்  சீர்தரங்கள் வரையறுக்கப்பட்டுள்ளன. எச்டிஎம்ஐ 1.0 இல் மிக உயர்ந்த படவணு  (கடிகார) துடிப்பு வீதம் 165 மெகா எர்ட்சாக வரையறுக்கப்பட்டுள்ளது. இது  1080p மற்றும் அகன்றதிரை மீவிரிவாக்கப்பட்ட வரைகலை அணிவரிசை (WUXGA, 1920×1200) @ 60 எர்ட்சிற்கு போதுமானவை. எச்டிஎம்ஐ 1.3 யில் இது  340 மெகா எர்ட்சாக உயர்த்தப்பட்டு, 2560×1600 திறனுள்ள வரைகலை அணிவரிசைகளை ஏற்கிறது. ஒரு எச்டிஎம்ஐ இணைப்பு ஒருமுனைத் தொடர்பாக (வகை A/C/D) அல்லது இருமுனைத்-தொடர்பாக (வகை B) இருக்கலாம். ஒருமுனைத் தொடர்பில் ஒளித படவணு வீதம் 25 மெகா எர்ட்சிலிருந்து 340 மெகா எர்ட்சு வரை இருக்கும். இருமுனைத் தொடர்பில் 25 மெகா எர்ட்சிலிருந்து  680 மெகா எர்ட்சு வரை இருக்கும்.

இணைப்பிகள்

ஐந்து வகையான எச்டிஎம்ஐ இணைப்பிகள் உள்ளன. வகைகள் A/B எச்டிஎம்ஐ 1.0 வரையறையில் விவரிக்கப்பட்டுள்ளன; வகை C  எச்டிஎம்ஐ 1.3 வரையறையிலும், வகை D/E  எச்டிஎம்ஐ 1.4 வரையறையிலும் விவரிக்கப்பட்டுள்ளன.

வகை A செருகி இணைப்பி  (ஆண்) வெளி அளவுகளாவன: 13.9 மிமீ × 4.45 மிமீ, வாங்கி இணைப்பி (பெண்) அளவுகள் 14 மிமீ × 4.55 மிமீ. மொத்தம் 19 ஊசிகளும், சீர்தரத் தொலைக்காட்சி, மேம்பட்ட வரையறுத் தொலைக்காட்சி, உயர் வரையறு தொலைக்காட்சி, மீயுயர் வரையறைத் தொலைக்காட்சி, மற்றும் 4K அலைக்கற்றைகளைத் தாங்கிச் செல்லும் திறனுள்ளவை. 

வகை B இந்த இணைப்பி 21.2 மிமீ × 4.45 மிமீ அளவுகளுடன் 29 ஊசிகளுடன் உள்ளது. இது 3,840×2,400 வரையிலான வரையறு ஒளிதங்களை கொண்டு செல்ல வல்லது. இது இருமுனை இணைப்பை ஏற்குமென்றாலும் இதுவரை எந்தக் கருவியிலும் பயன்படுத்தப்படவில்லை. 

வகை C இது வகை Aயை விட சிறிய இணைப்பியாகும். 10.42 மிமீ × 2.42 மிமீ அளவுகளில் அதே 19 ஊசிகள் அமைப்புடன் உள்ளது. இது கையில் எடுத்துச் செல்லக்கூடிய கருவிகளில் பயன்படுத்தப்படுகின்றது.  வகை C சிறிய இணைப்பியை வகை A இணைப்பியுடன் இணைக்க வகை A-யிலிருந்து-வகை Cக்கான கம்பிவடம் தேவை.

வகை D இந்த நுண்ணிய இணைப்பி சிறிய-யுஎஸ்பி இணைப்பியளவிற்கு சுருங்கியுள்ளது. இதன் அளவுகள் 5.83 மிமீ × 2.20 மிமீ வகை A & C போலவே ஊசியமைப்பைக் கொண்டிருந்தாலும் ஒவ்வொரு ஊசிக்கும் வரையறுக்கப்பட்டுள்ள சமிக்ஞைகள் வெவ்வேறானவை.

வகை E தானி இணைப்பு அமைப்பு: இவ்வித இணைப்பியில் கம்பிவடம் தானியின் நகர்வுகளால் அசையாத வண்ணம் பூட்டு உள்ளது;  ஈரப்பசையும் தூசியும் உட்புகாவண்ணம்  கூடும் உள்ளது.

உயர் துல்லிய பல்லூடக இடைமுகம்#மாற்றுச் செய்முகம் யுஎஸ்பி-C வகை இணைப்பியை எச்டிஎம்ஐ மூலக் கருவிகளுடன் இணைக்கப் பயனாகிறது. இந்தக் கம்பிவடம் கைபேசி, மடிக்கணினி,  கைக்கணினி ஆகியவற்றிலிருந்து எச்டிஎம்ஐ இணைப்பியுள்ள காட்சிக் கருவிகளுக்கு இணைக்க பயன்படுகின்றது.

எச்டிஎம்ஐ பதிப்புகள்

மேற்கோள்கள்

வெளி இணைப்புகள்

 எச்டிஎம்ஐ உரிமம் வழங்குதல், நிறு.
 Dolby Podcast Episode 60 – March 26, 2009 Part one of a two-part discussion with Steve Venuti, President, and Jeff Park, Technology Evangelist, of HDMI Licensing.
 Dolby Podcast Episode 62 – April 23, 2009 Part two of a two-part discussion with Steve Venuti, President, and Jeff Park, Technology Evangelist, of HDMI Licensing.

நிகழ்படம்
ஊடகவியல்
மின்னணுவியல்